b"\n_START_ARTICLE_\nBibiana A\xc3\xaddo Almagro\n_START_SECTION_\nBiografia\n_START_PARAGRAPH_\nVa n\xc3\xa9ixer el 2 de febrer de 1977 a la ciutat d'Alcal\xc3\xa1 de los Gazules, situada a la prov\xc3\xadncia de Cadis. Va estudiar Administraci\xc3\xb3 i Direcci\xc3\xb3 d'Empreses a la Universitat de Cadis, en la qual es va llicenciar.\n_START_SECTION_\nActivitat pol\xc3\xadtica\n_START_PARAGRAPH_\nAfiliada al Partit Socialista Obrer Espanyol (PSOE) des de l'any 1995, ha format part del comit\xc3\xa8 provincial de Cadis d'aquesta formaci\xc3\xb3 pol\xc3\xadtica. Aix\xc3\xad mateix fou delegada de la Conselleria de Cultura de la Junta d'Andalusia a Cadis, directora de l'Ag\xc3\xa8ncia Andalusa per al Desenvolupament del Flamenc aix\xc3\xad com secret\xc3\xa0ria d'igualtat de la Comissi\xc3\xb3 Executiva Provincial del PSOE a Cadis._NEWLINE_En les Eleccions al Parlament d'Andalusia de 2008 fou escollida diputada al Parlament d'Andalusia, concorrent en el segon lloc de les llistes del PSOE despr\xc3\xa9s de Manuel Chaves. No obstant poques setmanes m\xc3\xa9s tard, el 14 d'abril, va prendre possessi\xc3\xb3 del Ministeri d'Igualtat d'Espanya, c\xc3\xa0rrec que fou creat per Jos\xc3\xa9 Luis Rodr\xc3\xadguez Zapatero en la constituci\xc3\xb3 de la IX Legislatura, convertint-se en la titular m\xc3\xa9s jove de qualsevol ministeri al llarg de la hist\xc3\xb2ria d'Espanya. Amb tot la reforma del govern produ\xc3\xafda el 20 de mar\xc3\xa7 de 2010 provoc\xc3\xa0 la dissoluci\xc3\xb3 del ministeri i el seu cessament com a membre del govern."